[DATO]

**Sommerferie og coronavirus**

Da sommerferien står for døren, vil vi med denne skrivelse informere dig om de retningslinjer, som gælder i [virksomhedens navn] for ferierejser til udlandet denne sommer.

**Ny rejsevejledning fra Udenrigsministeriet**

Som du formentlig har hørt, har Udenrigsministeriet den 18. juni 2020 igen udsendt en ny rejsevejledning – denne gang med en ny model for åbning for EU- og Schengenlandene samt Storbritannien. Rejsevejledningen gælder med virkning fra lørdag den 27. juni 2020 og afløser de tidligere rejsevejledninger [, som vi har informeret om før].

Du kan læse Udenrigsministeriets nye rejsevejledning her: <https://um.dk/da/rejse-og-ophold/rejse-til-udlandet/coronavirus/>

**”Åbne” eller ”karantænelande”**

Med virkning fra den 27. juni 2020 opdeles EU- og Schengenlandene samt Storbritannien i såkaldt ”åbne” eller ”karantænelande” afhængig af en række objektive kriterier om blandt andet et lavt antal smittede.

”Åbne” lande markeres med gult i Udenrigsministeriets rejsevejledning, hvilket betyder, at rejsende opfordres til at være opmærksomme på deres personlige sikkerhed og holde sig opdateret.

”Lukkede” lande markeres med orange i Udenrigsministeriets rejsevejledning, hvilket betyder, at ikke-nødvendige rejser frarådes. Dette gælder ligeledes for rejser til ikke-EU/Schengen-lande som minimum til og med den 31. august 2020.

Statens Serum Institut vil ugentligt udarbejde en tabel med lande, der klassificeres som henholdsvis ”åbne” eller ”karantænelande”. Den første liste offentliggøres den 25. juni 2020.

Vi opfordrer dig kraftigt til at holde dig ajour med Udenrigsministeriets rejsevejledning, hvis du planlægger at rejse på ferie til udlandet denne sommer.

**Hvis du rejser til et ”gult” land**

Hvis du rejser på ferie til et ”gult” lande efter den 27. juni 2020, bortfalder myndighedernes hidtidige opfordring til at blive hjemme i 14 dage efter hjemkomst.

Du skal derfor møde på arbejde efter ferien på normal vis.

**Hvis du rejser til et ”orange” land**

Hvis du planlægger at rejse på ferie til et ”orange” (eller ”rødt”) land denne sommer, herunder lande uden for EU/Schengenområdet, vil vi kraftigt henstille til, at du ikke gennemfører rejsen af hensyn til smitterisikoen for dig og dine kolleger.

Hvis du alligevel vælger at gennemføre en ferierejse i strid med Udenrigsministeriets rejsevejledning, må du forvente, at vi ikke vil kunne modtage dig på arbejde i 14 dage efter din hjemkomst. De op til 14 dages selvisolation vil i så fald være uden løn, medmindre vi vurderer, at du kan arbejde hjemmefra, eller vi aftaler, at du kan afvikle yderligere ferie, afspadsering mv. Din adfærd vil eventuelt også kunne få ansættelsesretlige konsekvenser i form af opsigelse eller evt. bortvisning, hvis dit fravær udgør en belastning for driften.

Hvis du bliver smittet med coronavirus under en ferierejse i strid med Udenrigsministeriets rejsevejledning, må du forvente, at det vil blive anset for selvforskyldt sygefravær. Du vil i så fald ikke have ret til sygeløn under sygefraværet, ligesom din adfærd eventuelt vil kunne få ansættelsesretlige konsekvenser i form af opsigelse eller evt. bortvisning, hvis dit fravær udgør en belastning for driften.

Af hensyn til smitterisikoen for dig og dine kolleger beder vi dig straks oplyse, hvis du planlægger at gennemføre eller evt. allerede har gennemført en ferierejse til et ”orange” (eller ”rødt”) land denne sommer, så vi kan træffe vores forholdsregler.

**Hvis landet skifter farve under din ferie**

Udenrigsministeriet har bekræftet, at danskere kan blive i det pågældende land, indtil ferien er slut, selvom rejsevejledningen ændres fra ”gul” til ”orange” under ferien.

Opfordringen til at blive hjemme i 14 dage efter hjemkomst vil ikke være gældende, men man opfordres til at lade sig teste ved hjemkomst, hvilket blandt andet kan ske i Københavns Lufthavn og ved andre grænseovergange. Danskere, der opholder sig i en region, hvor smitteniveauet stiger markant, opfordres tilsvarende til at lade sig teste ved hjemkomst – også selvom selve landet ikke har skiftet farve.

Hvis du kommer hjem fra et land, der har skiftet farve under din ferie, skal du hurtigst muligt tage kontakt til din nærmeste chef, så I sammen kan aftale, hvordan I håndterer situationen, herunder om du evt. skal i selvisolation, indtil resultatet af en eller flere tests foreligger.

**Hvis du har spørgsmål?**

Hvis du har spørgsmål eller bemærkninger til ovenstående, er du velkommen til at kontakte [person] på [tlf.] og [e-mail].

Husk også at overholde Sundhedsstyrelsens generelle råd til forebyggelse af smittespredning, uanset hvordan du holder ferie i år.

Vi ønsker dig en god sommer!

Med venlig hilsen

[Virksomhed]